作者:無名氏
標題:十二時・憶少年
內容:雕戈偃玉塞清明。道德洽和平。龜疇鳳柙，騰實飛英。岱畎讓功成。汾水上、寅輅鑾聲。薦精誠。仙宇玉為京。圭潔奉高明。瑤山銀榜，固國本丕閎。詔公卿。綿蕝殉輿情。稽陽位，報本郊壇畤，助祭儼簪纓。祖宗配侑，朱燎晶熒。百禮備豐盈。答天地、用厚懷生。泰黎氓。千畿先潤澤，萬寶盡開榮。龍沙日窟，文軌永來並。保嘉享，史冊煥鴻名。